**Umblăm pe câmp fără popas**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Umblăm pe câmp fără popas

sub zodii prin târziul ceas.

Hotare, veac, tărâm s-au șters.

Mai suntem noi și-un univers.

Pierdem în noapte, rând pe rând,

tot ce sub noi era pământ.

Și mergem iar în gând, la pas.

Un cer deasupra ne-a rămas.

Vreo stea când cade din țării,

fără să vrei, spre ea te ții

și poala-ți potrivești, s-o prinzi.

Lucirea numai i-o cuprinzi.

Și cumpănim ce e, ce-a fost.

Noroc înalt, pornit cu rost,

ne-ntâmpină de sus prin vânt,

să nu ne-ajungă-n văi nicicând.